Per Marquard Otzen
Per Marquard Otzen er en dansk tegner. Per Marquard Otzen blev i 1967 knyttet til dagbladet Information, i 1973-2004 som fast medarbejder; herefter ved Politiken.
Med en streg, som både teknisk og intellektuelt er forførende og foruroligende skarp, har Marquard Otzen tolket dagsaktuelle nyheder og refleksioner over tidens absurde tilstand som indlæg i debat om blandt andet politik, velfærdsstatens bureaukratiske funktioner, kønsroller og miljø. Han har illustreret Henrik Bjelkes Aurora Karamzin (1982); Headlines (1991) rummer et udvalg af hans tegninger.
Per Marquard Otzen modtog i 2007 Eckersbergs Medalje.